Danskerne tænker på hønsenes ve og vel, når de skal vælge æg i supermarkedets køledisk. Men mere end hver anden forbruger tror, at frilandshøns har de bedste forhold, viser en undersøgelse fra FDB Analyse.

Men ifølge afdelingschef i FDB Thomas Roland skal forbrugerne vælge de økologiske æg, hvis de vil sørge for, at hønsene har mest muligt plads at boltre sig på og de bedste forhold.

- Forholdene for frilandshøns kan ikke måle sig med de økologiske høns, men mange forbinder åbenbart ordet friland med noget rart og godt, siger Thomas Roland.

Mindre end hver tredje vil vælge de økologiske æg, hvis målet er at sikre hønsene mest mulig velfærd.

For eksempel ved otte ud af ti af de adspurgte, at frilandshøns kan gå udenfor, mens kun fire ud af ti ved, at de økologiske høns har samme mulighed.

Friland betyder mindre plads

Ifølge Thomas Roland har frilandshønsene mindre plads og dårligere forhold end de økologiske høns. For eksempel får de klippet en del af næbet af, så de ikke kan hakke hinanden.

- De økologiske høns har det uden sammenligning bedst. De har mere plads, krav på dagslys og adgang til det fri gennem hele livet, siger Thomas Roland.

Ifølge Jørgen Nyberg Larsen, sektorchef i Landbrug og Fødevarer, er det dog ikke helt sort og hvidt, hvilke høns der har det bedst. For det kommer helt an på, hvordan man definerer et begreb som 'dyrevelfærd'.

- Hvis man mener, at dyrevelfærd er, at hønsene skal gå ude og have sol på ryggen og mest muligt plads til at baske med vingerne, så skal man købe økologisk, siger han.

Burhøns lever længst

Definerer man derimod dyrevelfærd som længst mulig levetid, så skal man vælge æg fra burhøns.

- På marken kan der komme en ræv eller rovfugl, så det forkorter hønsenes gennemsnitlige levetid lidt, siger Jørgen Nyberg Larsen.

FDB Analyse har spurgt et repræsentativt udsnit af danskerne på knapt 1000 personer.